b"\n_START_ARTICLE_\nSoltsyn piiri\n_START_SECTION_\nMaantiede\n_START_PARAGRAPH_\nNovgorodin alueen l\xc3\xa4nsiosassa sijaitseva Soltsyn piiri rajoittuu pohjoisessa ja koillisessa Novgorodin alueen \xc5\xa0imskin ja kaakossa Volotin piireihin sek\xc3\xa4 lounaassa Pihkovan alueen Dnon piiriin. Pinta-alasta 55,6\xc2\xa0% on mets\xc3\xa4\xc3\xa4, 37,9\xc2\xa0% maatalousmaata ja 3,4\xc2\xa0% asuinaluetta._NEWLINE_Seutu kuuluu Ilmaj\xc3\xa4rven alankoon. Pinnanmuodostukseltaan se on kumpuilevaa tasankoa, jolla on lukuisia suoalueita. T\xc3\xa4rkein joki on \xc5\xa0elon. Hy\xc3\xb6tykaivannaisia ovat hiekka, sora, savi, turve ja kivenn\xc3\xa4isvesi. Piirin alueella sijaitsee 77 neli\xc3\xb6kilometrin laajuinen Soltsyn rahoitusalue ja 14 luonnonmuistomerkki\xc3\xa4.\n_START_SECTION_\nHistoria\n_START_PARAGRAPH_\nSoltsy mainitaan ensimm\xc3\xa4isen kerran vuonna 1390. Vuonna 1471 seudulla k\xc3\xa4ytiin Novgorodin feodaalitasavallan ja Moskovan ruhtinaskunnan v\xc3\xa4linen \xc5\xa0elonin taistelu, jonka tuloksena Novgorod menetti itsen\xc3\xa4isyytens\xc3\xa4 ja se liitettiin Moskovan Ven\xc3\xa4j\xc3\xa4\xc3\xa4n. 1700-luvun lopulta l\xc3\xa4htien Soltsysta kehittyi Pihkovan l\xc3\xa4\xc3\xa4nin Porhovin kihlakuntaan kuulunut pellavakaupan keskus. Vuonna 1915 avattiin parantola, joka tuhoutui t\xc3\xa4ysin toisessa maailmansodassa._NEWLINE_Vuonna 1927 perustettiin aluksi Leningradin alueen Novgorodin piirikuntaan kuulunut Soltsyn piiri, jonka keskuksesta tuli kaupunki. Vuonna 1931 siihen yhdistettiin Utorgo\xc5\xa1in piiri, joka perustettiin uudelleen vuonna 1935. Toisen maailmansodan aikana seutu oli saksalaisten miehitt\xc3\xa4m\xc3\xa4. Vuonna 1944 se liitettiin vasta perustettuun Novgorodin alueeseen. Vuonna 1963 muodostettiin Soltsyn maaseutupiiri, johon liitettiin \xc5\xa0imskin ja Utorgo\xc5\xa1in piirit. Nykyinen \xc5\xa0imskin piiri erotettiin Soltsysta vuonna 1973._NEWLINE_Neuvostoaikana Soltsyssa toimi pellavank\xc3\xa4sittelylaitos. Maaseudulla viljeltiin pellavaa, ruista ja kauraa sek\xc3\xa4 tuotettiin maitoa ja lihaa.\n_START_SECTION_\nLiikenne, talous ja palvelut\n_START_PARAGRAPH_\nSoltsyn kautta kulkee Pietarista etel\xc3\xa4\xc3\xa4n johtava rautatie sek\xc3\xa4 Novgorodin ja Pihkovan v\xc3\xa4linen maantie. Kaupungista on paikallisjunayhteydet Dnohon ja Orede\xc5\xbeiin, kaukojunayhteydet Pietariin, Brestiin, Chi\xc8\x99in\xc4\x83uhun, Dnepropetrovskiin, H\xe2\x80\x99ersoniin, H'melnytskyihin, Homeliin, Kaliningradiin, Lviviin, Minskiin, Murmanskiin, Odessaan, Smolenskiin ja Velikije Lukiin sek\xc3\xa4 linja-autoyhteydet Novgorodiin, \xc5\xa0imskiin ja Volotiin. Piirin etel\xc3\xa4osan l\xc3\xa4pi kulkee Bologojen ja Dnon v\xc3\xa4linen rataosuus._NEWLINE_Paikallisista elinkeinoista t\xc3\xa4rkeimpi\xc3\xa4 ovat erilaiset julkiset palvelut ja hallinto, teollisuus (12\xc2\xa0%), kauppa (10\xc2\xa0%) sek\xc3\xa4 maa- ja mets\xc3\xa4talous (6\xc2\xa0%). Piiriss\xc3\xa4 toimii s\xc3\xa4hk\xc3\xb6laite- ja elintarviketeollisuutta, puunhankintaa harjoittavia yrityksi\xc3\xa4 ja ompelimo. Huomattavin teollisuuslaitos on yli sata henke\xc3\xa4 ty\xc3\xb6llist\xc3\xa4v\xc3\xa4 s\xc3\xa4hk\xc3\xb6laitetehdas Ellips. Maataloutta edustaa yhdeks\xc3\xa4n maatalousyrityst\xc3\xa4, kaksikymment\xc3\xa4 yksityisviljelij\xc3\xa4\xc3\xa4 sek\xc3\xa4 yli viisi tuhatta palstaviljelm\xc3\xa4\xc3\xa4, jotka tuottavat maitoa ja lihaa, viljaa ja perunaa._NEWLINE_Piiriss\xc3\xa4 toimii kahdeksan lastentarhaa, kaksi perus- ja nelj\xc3\xa4 keskikoulua sek\xc3\xa4 ammattikoulu. Terveyspalveluihin kuuluvat piirisairaala ja 17 l\xc3\xa4\xc3\xa4kint\xc3\xa4asemaa. Kulttuurilaitoksia ovat kuusi kulttuuri- ja viisi kerhotaloa, 16 kirjastoa ja kaksi museota.\n_START_SECTION_\nN\xc3\xa4ht\xc3\xa4vyydet ja matkailu\n_START_PARAGRAPH_\nSeudulla sijaitsee useita muinaisia asuin- ja hautapaikkoja. Gorodokissa ja Zagorodi\xc5\xa1t\xc5\xa1essa on muinaislinnat. Rakennusmuistomerkkeihin kuuluvat Soltsyn kolme kirkkoa, Ilemnon, Molot\xc5\xa1kovon, Nevskojen, Retnon, Ret\xc5\xa1kin, Velebitsyn ja V\xc5\xa1elin kirkot, Baranovon, Klinin, Malahovon ja Vitebskon tsasounat, Soltsyn, Gorkin, Kamenkan, Novajan, Novoseljen, Tolt\xc5\xa1inon ja Vybitin kartanoalueet sek\xc3\xa4 Soltsyn vanhat asuintalot ja kaupparakennukset. Historialliset kohteet liittyv\xc3\xa4t etup\xc3\xa4\xc3\xa4ss\xc3\xa4 toiseen maailmansotaan._NEWLINE_Piirin matkailupotentiaali perustuu sen luontoon, kulttuurin\xc3\xa4ht\xc3\xa4vyyksiin, kivenn\xc3\xa4isvesil\xc3\xa4hteisiin sek\xc3\xa4 kalastus- ja mets\xc3\xa4stysmahdollisuuksiin. Matkailupalvelut ovat v\xc3\xa4h\xc3\xa4isi\xc3\xa4. Soltsyssa toimii hotelli \xc5\xa0elon ja maaseudulla kaksi lomakyl\xc3\xa4\xc3\xa4."